洞庭湖阻風贈張十一署
作者：韓愈
朝代：唐

paragraphs: 十月陰氣盛，北風無時休。
蒼茫洞庭岸，與子維雙舟。
霧雨晦爭泄，波濤怒相投。
犬雞斷四聽，糧絕誰與謀。
相去不容步，險如礙山丘。
清談可以飽，夢想接無由。
男女喧左右，飢啼但啾啾。
非懷北歸興，何用勝羇愁。
雲外有白日，寒光自悠悠。
能令暫開霽，過是吾無求。